III ปั้น ANI เข้าตลาด.!
ใกล้เข้ามาอีกนิด ชิดเข้ามาอีกหน่อย...กับการปรับโครงสร้างธุรกิจขนส่งสินค้าทางอากาศของบริษัท ทริพเพิล ไอ โลจิสติกส์ จำกัด (มหาชน) หรือ III
ใกล้เข้ามาอีกนิด ชิดเข้ามาอีกหน่อย...กับการปรับโครงสร้างธุรกิจขนส่งสินค้าทางอากาศของบริษัท ทริพเพิล ไอ โลจิสติกส์ จำกัด (มหาชน) หรือ III
19 ต.ค. 2565

ใกล้เข้ามาอีกนิด ชิดเข้ามาอีกหน่อย…กับการปรับโครงสร้างธุรกิจขนส่งสินค้าทางอากาศของบริษัท ทริพเพิล ไอ โลจิสติกส์ จำกัด (มหาชน) หรือ III ผ่านบริษัทลูกที่ชื่อว่า บริษัท เอเชีย เน็ตเวิร์ค อินเตอร์เนชั่นแนล (ANI) (III ถือหุ้นสัดส่วน 50.35%) โดยมีเป้าหมายใหญ่จะหย่านมให้ลูกคนนี้ออกไปหากินเอง ด้วยการ Spin-Off เข้าตลาดหลักทรัพย์ฯ ภายในไตรมาส 3 ปี 2566..!!
ระหว่างนี้เป็นช่วงการแต่งองค์ทรงเครื่อง ANI ให้มีสง่าราศีมากขึ้น…ล่าสุดก็ส่งบริษัทลูก SUPERIOR GSA PTE. LTD. (Superior) ไปรวบหัวรวบหาง Asia GSA (M) ประเทศมาเลเซีย ด้วยการซื้อหุ้นเพิ่มอีก 80% จากเดิมถือหุ้นอยู่แล้ว 20% จากผู้ถือหุ้นเดิม 2 ราย ได้แก่ ANG TECK CHOON SIMON และ CATHERINE POON KUM [email protected] ANNIE POON มูลค่ารวมกว่า 5,520 ล้านบาท
โดยการชำระค่าหุ้น แบ่งเป็น 3 วิธี 1) ชำระด้วยเงินสดราว 1,800 ล้านบาท โดย ANI จะเป็นคนปล่อยกู้ให้กับ Superior 2) Superior จะออกหุ้นเพิ่มทุนเพื่อไปแลกกับหุ้น Asia GSA (M) คิดเป็นมูลค่า 750 ล้านบาท และ 3) หนี้ค้างจ่ายที่เหลือราว 2,970 ล้านบาท จะชำระหลังจาก ANI เข้าระดมทุนในตลาดหลักทรัพย์ฯ ได้
เท่ากับว่า Asia GSA (M) เดิมถือหุ้นอยู่ 2 กลุ่ม แบ่งเป็นกลุ่ม ANI สัดส่วน 20% และกลุ่มมาเลเซีย 80% หลังทำรายการแล้วเสร็จภายในสิ้นปีนี้ จะทำให้ ANI ถือหุ้น 100% ผ่าน Superior ทันที..!! ส่วนผู้ถือหุ้นเดิมกลุ่มมาเลเซียก็จะมาร่วมแจมถือหุ้นใน Superior แทน…
หลังจากนั้น ANI จะไปซื้อหุ้น Superior จากกลุ่มมาเลเซียก้อนที่นำไปแลกกลับคืนมา โดย ANI จะออกหุ้นเพิ่มทุนไปชำระค่าหุ้น ก็จะทำให้กลุ่มมาเลเซียโยกมาถือหุ้นใน ANI แทน…
แหม๊…ทำไมต้องทำธุรกรรมซับซ้อนซ่อนเงื่อนขนาดนี้ด้วยนะ..? ชักอยากรู้แล้วสิ..!!
แต่ที่แน่ ๆ ธุรกรรมข้างต้นจะทำให้ ANI มีมูลค่าเพิ่มขึ้นมาภายในพริบตา..!!
เพราะถ้าไปส่องงบการเงินของ Asia GSA (M) ดูดีทีเดียว รายได้และกำไรพอฟัดพอเหวี่ยงกับแม่นมใหญ่อย่าง III เลยนะ โดยในปี 2563 มีรายได้ 2,035.29 ล้านบาท กำไรสุทธิ 409.48 ล้านบาท ปี 2564 มีรายได้ 2,467.10 ล้านบาท กำไรสุทธิ 597.66 ล้านบาท ส่วนครึ่งแรกปี 2565 มีรายได้ 1,224.58 ล้านบาท กำไรสุทธิ 213.66 ล้านบาท
ในขณะที่ III ปี 2563 มีรายได้ 1,664.33 ล้านบาท กำไรสุทธิ 162.49 ล้านบาท ปี 2564 มีรายได้ 3,012.94 ล้านบาท กำไรสุทธิ 377.34 ล้านบาท และครึ่งแรกปี 2565 มีรายได้รวม 1,496.50 ล้านบาท กำไรสุทธิ 231.87 ล้านบาท
ทำให้จากเดิม ANI เคยรับรู้รายได้และกำไรจาก Asia GSA (M) ในรูปของเงินปันผล จะเปลี่ยนมาเป็นการ Consolidate งบเข้ามาเลย ก็จะทำให้งบของ ANI ดูดีขึ้น..!!
แต่ไม่จบแค่นั้น ยังมีอีกสเต็ป นั่นคือ ANI จะไปซื้อหุ้นบริษัท ทริพเพิล ไอ เอเชีย คาร์โก จํากัด (TAC) จาก III เข้ามาอยู่ในพอร์ต ด้วยมูลค่า 168 ล้านบาท โดย ANI จะออกหุ้นเพิ่มทุนไปแลกกับหุ้น TAC…ซึ่งภายหลังการทำรายการดังกล่าวจะทำให้ III ถือหุ้นใน ANI เพิ่มเป็น 51.66% จากเดิมถืออยู่ 50.35%
ขณะที่ ANI ตั้งเป้าหมายปี 2565 จะมีรายได้ 5,000 ล้านบาท กำไรสุทธิ 402 ล้านบาท (ถือหุ้น Asia GSA (M) 20%) ซึ่งในช่วง 6 เดือนแรกตุนกำไรสุทธิไว้แล้ว 245 ล้านบาท และในปี 2566 ตั้งเป้าหมายมีรายได้ 7,000 ล้านบาท กำไรสุทธิ 870 ล้านบาท ส่วนในปี 2567 ตั้งเป้าหมายมีรายได้รวม 8,000 ล้านบาท  กำไรสุทธิ 1,000 ล้านบาท
ดังนั้น ถ้ามองจากห่วงโซ่บนสุด คนที่ได้ประโยชน์สูงสุดก็ไม่ใช่ใครที่ไหน เป็นแม่นมใหญ่อย่าง III ที่จะมีขาธุรกิจขนส่งสินค้าทางอากาศที่ใหญ่ขึ้น ผ่าน ANI นั่นเอง…
ก็เป็นกลยุทธ์ของ “เฮียทิพย์ ดาลาล” เค้า ที่ต้องการเติมแวลู ANI ก่อนปล่อยให้ออกไปหากินด้วยลำแข้งตัวเอง..!!??
…อิ อิ อิ…